Produse și servicii furnizate în 2014 (2013)

Cursuri, seminare și conferințe Colegiul a desfășurat în total 71 (72) de activități în săli de curs (cursuri, seminare și conferințe). În urma analizei evaluărilor privind activitățile desfășurate, se constată faptul că nivelul general de satisfacție privind activitățile colegiului și rezultatele obținute în materie de învățare a rămas foarte bun, situându-se la 94 % (94 %). Colegiul a reunit 2 098(2 251) de participanți din cadrul organismelor de aplicare a legii, depășind astfel nivelul-țintă vizat, precum și 710 (707) formatori din 34 (42) de țări (state membre ale UE și țări terțe) și din cadrul a 24 (21) de organisme ale UE și internaționale. Rata de participare (numărul de participanți în raport cu numărul de locuri disponibile) a rămas la un nivel ridicat, fiind de 108 % (116 %), ceea ce indică o cerere excepțională de formări organizate de colegiu. Colegiul însuși a organizat 11 (19) activități în sprijinul rețelei și a inițiat o procedură de depunere a cererilor în vederea încheierii unor acorduri de grant pentru 2014. Consiliul de administrație a adăugat în noiembrie șase cursuri suplimentare la lista de activități. Aceste cursuri vor fi organizate până la mijlocul lunii februarie 2015, urmând să fie contabilizate și raportate în statisticile pentru 2015. Relații externe În 2014, colegiul și-a continuat cooperarea fructuoasă cu țări candidate și cu țări potențial candidate la aderarea la Uniunea Europeană, cu țări incluse în politica europeană de vecinătate și în Parteneriatul estic, precum și cu parteneri strategici, cu agenții din domeniul justiției și afacerilor interne și cu instituții ale UE, inclusiv cu Serviciul European de Acțiune Externă. În 2014, colegiul a încheiat negocierile în vederea a două acorduri de lucru cu fosta Republică iugoslavă a Macedoniei și cu Bosnia și Herțegovina. Primul acord a fost semnat în decembrie 2014, iar al doilea se află în așteptarea schimbului de scrisori. Colegiul a elaborat o matrice pentru cursuri de formare profesională, care indică stadiul activităților de formare organizate de rețeaua agențiilor din domeniul justiției și afacerilor interne. Scopul acestei matrice este de a îmbunătăți coordonarea și sinergiile potențiale, în conformitate cu Programul de formare în materie de aplicare a legii (Law Enforcement Training Scheme – LETS). În 2014, colegiul a sprijinit șapte proiecte de consolidare a capacităților, care au fost implementate de statele membre ale UE sau de către organizații internaționale; sfera de aplicare a acestor proiecte a inclus, de exemplu, metodologii de învățare online (e-learning), formarea în ceea ce privește lupta împotriva exploatării sexuale a copiilor, gestionarea civilă a crizelor și alte teme importante privind activitatea poliției. Elaborarea de manuale și de programe (comune) în domeniul formării În 2014, au fost actualizate două programe comune, unul dintre acestea (Spălarea de bani) fiind adoptat în august 2014 odată cu alte trei programe care fuseseră actualizate în 2013 (Combaterea terorismului, Traficul de droguri și Eurojust). Cealaltă programă, referitoare la traficul de ființe umane, a fost finalizată la sfârșitul lunii octombrie și a fost înaintată Consiliului de administrație pentru o procedură scrisă în vederea adoptării în ianuarie 2015. La sfârșitul anului 2014, fuseseră adoptate în total nouă programe comune ale colegiului. A fost inaugurată o nouă secțiune în cadrul instrumentului Learning Management System (Sistemul de gestionare a învățării – LMS) pentru programa comună din cadrul platformei pentru educatori. Scopul acestei secțiuni este de a deveni o sursă de materiale și de contribuții în ceea ce privește formarea referitor la temele programei comune. Până în prezent, au devenit disponibile online următoarele șase programe comune: CC05A Combaterea terorismului, CC05D Etică și integritate în poliție, CC06A Violență domestică, CC06B Spălarea de bani, CC07A Gestionarea civilă a crizelor și CC07B Traficul de droguri. CC05C privind Europol și CC06C privind Traficul de ființe umane vor fi disponibile online de îndată ce vor fi finalizate și adoptate; CC13A privind Eurojust urmează să fie disponibilă online începând cu luna ianuarie. Manualul pentru formatorii SIRENE a fost actualizat și va fi redistribuit după publicarea sa în format tipărit de către Oficiul pentru Publicații la începutul anului 2015. Cercetare și știință S-au elaborat și publicat pe site-ul web și în format tipărit două numere noi (nr. 10 și 11) ale publicației European Police Science and Research Bulletin (Buletinul european privind cercetarea și știința în domeniul polițienesc). Numărul experților înregistrați în baza de date care conține informații cu privire la profesori, formatori și cercetători crescuse la 293 la sfârșitul anului 2014. Corespondenții naționali în domeniul cercetării și științei și-au finalizat prezentarea planurilor naționale de punere în aplicare. Colegiul a oferit acces utilizatorilor rețelei sale electronice e-Net la conținutul a nouă reviste profesionale și academice care au ca temă știința în domeniul polițienesc și care fac obiectul unor evaluări inter pares. Programul european de schimb pentru personalul din domeniul polițienesc Programul european de schimb pentru personalul din domeniul polițienesc pentru 2014, derulat de colegiu, a cuprins șase segmente: — un segment general dedicat înalților responsabili de poliție; — un segment dedicat comandanților; — un segment dedicat formatorilor; — un segment dedicat cercetătorilor; — un segment dedicat cooperării între agenții; — un segment dedicat țărilor incluse în politica europeană de vecinătate și Balcanilor de Vest. Programul a inclus teme care rezultă din prioritățile Programului de la Stockholm, din ciclul de politici ale UE, precum și din solicitările adresate de statele membre. Vizitele de schimb au fost organizate pe o bază bilaterală, având o durată de șase zile/cinci nopți. S-au reunit 312 (444) de participanți din toate statele membre ale UE, din țările candidate, din țările care fac parte din politica europeană de vecinătate estică și din țările din Balcanii de Vest, participarea depășind nivelul-țintă anual. Programul a avut la dispoziție un buget puțin mai mare de 3 55 000 de euro (6 00 000 de euro) finanțat de colegiu, iar rata de utilizare a acestuia a fost de 85 % (95 %). Procesul de obținere a feedbackului este încă în curs de desfășurare, însă, până în prezent, se conturează un nivel general de satisfacție de aproximativ 91 % (98 %). Rețeaua electronică (e-Net) După problemele apărute în 2013, funcționarea rețelei a fost foarte puțin afectată în 2014. În 2014, a fost lansat proiectul Review and update of e-Net user Management (Examinarea și actualizarea sistemului de gestionare a utilizatorilor e-Net), al cărui scop a fost identificarea conturilor e-Net neutilizate și dezactivate în vederea ștergerii lor, ameliorarea fluxului de înregistrare în rețea și actualizarea instrumentelor de gestionare a utilizatorilor aflate la dispoziția managerilor e-Net din statele membre și din organizațiile partenere, precum și din cadrul colegiului. În cursul anului 2014, versiunea instrumentului Learning Management System (LMS) disponibil pe e-Net a fost actualizată la Moodle 2.7, care aduce noi îmbunătățiri legate de securitate. Această versiune a LMS include sprijin pe termen lung din partea sediului central al Moodle până în mai 2017. Învățare online (e-Learning) În 2014, accesarea modulelor online ale LMS a fost îmbunătățită cu ajutorul unei noi interfețe grafice pentru utilizatori, facilitând astfel identificarea de către utilizatorii e-Net a modulelor pe care doresc să le utilizeze. Colegiul a sprijinit proiectul Erasmus E-Campus Policing Europe (Un mediu virtual de învățare pentru studenții europeni din domeniul polițienesc), al cărui obiectiv este dezvoltarea și furnizarea de activități de învățare pe teme de cooperare transfrontalieră în domeniul polițienesc. Realizarea vizată în cadrul proiectului este un modul care constă în activități de învățare: acesta este dotat cu o interfață adaptată utilizatorului și oferă sprijin online sub forma unui curs în cadrul instrumentului LMS al colegiului, având drept grup-țintă formatori din domeniul polițienesc și al aplicării legii. În luna septembrie, acest modul a fost pus la dispoziția tuturor utilizatorilor e-Net înregistrați. Colegiul a sprijinit dezvoltarea a trei module online în cadrul proiectului ISEC intitulat Developing e-Learning Modules on Cross-Border Police Cooperation Tools for Police Education (Dezvoltarea de module de învățare online în ceea ce privește instrumentele de cooperare transfrontalieră polițienească pentru formarea poliției). Modulele au fost concepute pentru teme precum urmărirea, patrulele mixte și schimbul de informații și de date. În prezent, sunt disponibile 23 (19) module online. În 2014, s-au actualizat trei module online ale colegiului: Ciclul de politici ale UE privind criminalitatea internațională organizată și gravă, Seminare online pentru educatori și Sprijinul LMS pentru activitățile organizate în săli de curs în 2014 de către colegiu. În cursul anului 2014, un total de 2 513 (1 994) de utilizatori unici au vizitat modulele de învățare online și s-au organizat 54 (31) de seminare online (webinars), la care au participat 5 399 (3 562) de persoane. Platforma utilizată pentru seminarele online a fost cea care a atras cel mai mare număr de utilizatori în 2014. De asemenea, în 2014, au fost active 14 platforme destinate comunităților de practică, în cadrul cărora 2 588(2 063) de profesioniști cu interese comune în diferite domenii legate de poliție și de învățământul polițienesc au făcut schimb de informații și au învățat din experiențele și cunoștințele fiecăruia dintre ei.